Id-Direttiva tal-Kummissjoni 2000/3/KE
tat-22 ta' Frar 2000
li tadatta għall-progress tekniku d-Direttiva tal-Kunsill 77/541/KEE dwar iċ-ċinturini tas-sigurtà u s-sistemi ta' trażżin ta' vetturi bil-mutur
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat d-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [1], hekk kif l-aħħar emendata permezz tad-Direttiva 98/91/KE tal-Parlament Ewropew u tal-Kunsill [2],
Wara li kkunsidrat d-Direttiva tal-Kunsill 77/541/KEE tat-28 ta'Ġunju 1977 dwar l-approssimazzjoni tal-liġijiet ta' l-Istati Membri li għandhom x'jaqsmu maċ-ċinturini tas-sigurtà u s-sistemi ta' trażżin ta' vetturi bil-mutur [3], kif l-aħħar emendata permezz tad-Direttiva tal-Kummissjoni 96/36/KE [4], u b'mod partikulari l-Artikolu 10 tagħha,
Billi:
(1) Id-Direttiva 77/541/KEE hija waħda mid-Direttivi separati tal-proċedura ta' l-approvazzjoni tat-tip tal-KE li ġiet stabbilita mid-Direttiva 70/156/KEE. Konsegwentement, id-dispożizzjonijiet stipulati fid-Direttiva 70/156/KEE dwar is-sistemi, komponenti u unitajiet tekniċi separati tal-vetturi japplikaw għad-Direttiva 77/541/KEE.
(2) Fid-dawl tal-progress tekniku huwa possibli illi tittejjeb il-protezzjoni provduta għall-passiġġieri billi ssir meħtieġa l-installazzjoni ta' ċinturini tat-tip ta' tlett punti bir-retractors għas-sedili kollha tal-vetturi bil-mutur fil-Kategorija M1.
(3) Bid-Deċiżjoni tal-Kunsill 97/836/KE [5], il-Komunità aċċediet għall-Ftehim tal-Kummissjoni Ekonomika għall-Ewropa tan-Nazzjonijiet Uniti (ECE) dwar l-adozzjoni ta' preskrizzjonijiet uniformi tekniċi għal vetturi bir-roti, tgħamir, u partijiet li jistgħu jiġu armati u/jew użati fuq vetturi bir-roti u l-kundizzjonijiet għar-rikonoxximent reċiproku ta'approvazzjonijiet mogħtija abbażi ta' dawn il-preskrizzjonijiet, magħmul f'Ġinevra fl-20 ta' Marzu 1958, kif rivedut fis-16 ta' Ottubru 1995.
(4) Bl-adeżjoni tagħha mal-Ftehim rivedut, il-Komunità aċċettat lista definita ta' regolamenti stabbiliti skond dak il-Ftehim. Dik il-lista tinkludi r-Regolament UN/ECE Nru 44 li jikkonċerna l-approvazzjoni ta' mezzi ta' trażżin għall-okkupanti tfal fil-vetturi bil-mutur (sistemi ta' trażżin għat-tfal).
(5) Huwa espedjenti illi jiġu inklużi wkoll il-ħtiġiet dwar il-protezzjoni tat-tfal u għaldaqstant li jiġu emendati l-Annessi tad-Direttiva 77/541/KEE billi jkunu inkorporati ħtiġiet speċifiċi għas-sistemi ta' trażżin għat-tfal bażati fuq ir-Regolament UN/ECE Nru 44. Sabiex kollox ikun ċar, it-test sħiħ tal-Annessi tad-Direttiva 77/541/KEE għandu jiġi mibdul.
(6) Il-miżuri previsti f'din id-Direttiva huma skond l-opinjoni tal-Kumitat dwar l-adattament għall-progress tekniku stabbilit mid-Direttiva 70/156/KEE,
ADOTTAT DIN ID-DIRETTIVA:
Artikolu 1
L-Annessi tad-Direttiva 77/541/KEE huma mibdula bit-test li hemm fl-Anness ta' din id-Direttiva.
Artikolu 2
1. B'effett mill-1 ta' Ottubru 2000, l-ebda Stat Membru ma jista', għal raġunijiet li jirrigwardjaw iċ-ċinturini tas-sigurtà u s-sistemi ta' trażżin:
- jirrifjuta, fir-rigward ta' tip ta' vettura bil-mutur, ċinturin ta' sigurtà, sistema' ta' trażżin jew sistemi ta' trażżin għat-tfal, li jagħti l-approvazzjoni tat-tip tal-KE jew l-approvazzjoni tat-tip nazzjonali, jew
- jipprojbixxi r-reġistrazzjoni, l-bejgħ jew id-dħul fis-servizz ta' vetturi, jew il-bejgħ jew id-dħul fis-servizz taċ-ċinturini tas-sigurta`, sistemi ta' trażżin jew sistemi ta' trażżin għat-tfal,
jekk iċ-ċinturini tas-sigurtà jew is-sistemi ta' trażżin jew sistemi ta' trażżin għat-tfal in kwistjoni jissodisfaw il-ħtiġiet tad-Direttiva 77/541/KEE kif emendata minn din id-Direttiva.
2. B'effett mill-1 ta' Ottubru 2001 l-Istati Membri:
- m'għandhomx iktar jagħtu approvazzjoni tat-tip tal-KE, u
- jistgħu jirrifjutaw li jagħtu approvazzjoni tat-tip nazzjonali,
għal tip ta' vettura, jekk il-ħtiġiet tad-Direttiva 77/541/KEE kif emendata minn din id-Direttiva fir-rigward tas-sistemi ta' trażżin għat-tfal u l-istallazzjoni ta' ċinturini tas-sigurta' fil-pożizzjonijiet ta' bil-qiegħda kollha f'vetturi M1 bl-inklużjoni, meta armati, tas-sistemi ta' trażżin integrati għat-tfal, ma jkunux sodisfatti.
Madanakollu, il-ħtieġa ta' ċinturini tat-tip tat-tlett punti fil-pożizzjonijiet ta' bil-qiegħda kollha f'vetturi M1 għandha tapplika b'effett mill-1 ta' April 2002. Sa din id-data, il-ħtiġiet dwar l-armar taċ-ċinturini tas-sigurta' għal vetturi M1 għandhom ikunu dawk stipulati fl-Anness XV tad-Direttiva 77/541/KEE.
3. B'effett mill-1 ta' Ottubru 2002, l-Istati Membri:
- għandhom jikkonsidraw iċ-ċertifikati tal-konformità li jakkumpanjaw vetturi ġodda fil-kategorija M1 skond id-Direttiva 70/156/KEE bħala mhux aktar validi għall-iskop ta' l-Artikolu 7(1) ta' dik id-Direttiva u jirrifjutaw ir-reġistrazzjoni, l-bejgħ u d-dħul fis-servizz ta' vetturi ġodda li m'humiex akkumpanjati minn ċertifikat validu ta' konformità skond id-Direttiva 70/156/KEE, b'eċċezzjoni meta id-dispożizzjonijiet ta' l-Artikolu 8(2) ta' din id-Direttiva jiġu invokati,
- jistgħu jirrifjutaw r-reġistrazzjoni, l-bejgħ, jew d-dħul fis-servizz ta' vetturi l-ġodda tal-kategorija N1 u M2 li għandhom massa ta' aktar minn 3,5 tunnelati fir-rigward tas-sistemi ta' trażżin integrati għat-tfal, meta armati
għal raġunijiet li jirrigwardaw iċ-ċinturini tas-sigurtà u sistemi ta' trażżin jekk il-ħtiġiet tad-Direttiva 77/541/KEE kif emendata minn din id-Direttiva mhumiex sodisfatti.
Madanakollu, il-ħtieġa għaċ-ċinturini tat-tlett punti fil-pożizzjonijiet ta' bil-qiegħda kollha f'vetturi M1 għandha tapplika b'effett mill-1 ta' Ottubru 2004. Sa din id-data, il-ħtiġiet tal-armar taċ-ċinturini tas-sigurtà għal vetturi M1 għandhom ikunu dawk stipulati fl-Anness XV tad-Direttiva 77/541/KEE.
4. B'effett mill-1 ta' Jannar 2001 il-ħtiġiet tad-Direttiva 77/541/KEE kif emendata minn din id-Direttiva li jirrigwardaw is-sistemi ta' trażżib integrati għat-tfal, meta armati bħala tagħmir oriġinali fuq il-vettura, għandhom japplikaw għall-iskopijiet ta' l-Artikolu 7(1) tad-Direttiva 70/156/KEE.
Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti, u d-dispożizzjonijiet amministrattivi neċċessarji sabiex jikkonformaw ma'din id-Direttiva sa mhux aktar tard mit-30 ta' Settembru 2000. Għandhom jinfurmaw minnufih lill-Kummissjoni b'dan.
Meta l-Istati Membri jadottaw dawk id-dispożizzjonijiet, għandu jkollhom riferenza għal din id-direttiva jew ikunu akkumpanjati minn tali riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-riferenza.
2. L-Istati Membri għandhom jikkomunikaw lill-Kummissjoni it-test tal-dispożizzjonijiet ewlenin tal-liġi nazzjonali li huma jadottaw fil-kamp kopert minn din id-Direttiva.
Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel,… 2000.